สรรพากรตั้ง18คณะทำงานลุยปฏิรูปโครงสร้างภาษี
กรมสรรพากร เดินหน้าปรับโครงสร้าง เร่งพัฒนาระบบไอที เชื่อมข้อมูลเก็บภาษี
13 ธ.ค. 2553

กรมสรรพากร เดินหน้าปรับโครงสร้าง เร่งพัฒนาระบบไอที เชื่อมข้อมูลเก็บภาษี 
นายสาธิต รังคสิริ อธิบดีกรมสรรพากร เปิดเผยว่า ขณะนี้กรมสรรพากร เดินหน้าการศึกษาเรื่องการปฏิรูปโครงสร้างภาษี โดยได้แต่งตั้งคณะทำงานขึ้นทั้งหมด 18 คณะ  เช่น คณะที่ดูเรื่องระบบเทคโนโลยีสารสนเทศ เพื่อเชื่อมโยงข้อมูลของกรมสรรพากร กับหน่วยงานอื่น , คณะที่ดูแลเรื่องการแก้ไขกฎหมาย และการปรับพิกัดอัตราภาษี ซึ่งจะเสนอให้ นายกรณ์ จาติกวณิช รมว.คลังพิจารณา โดยมีเป้าหมายว่าแนวทางทั้งหมดจะต้องดำเนินการให้แล้วเสร็จในปี 2555 
"หลายเรื่องต้องใช้เวลา บางเรื่องเดินหน้าได้ปีหน้า เช่นเรื่องไอที เพื่อดึงคนนอกเข้าสู่ระบบ เช่นถ้าพบแล้วแจ้งไปแล้วไม่มาเสียภาษีจะโดนย้อนหลัง 5 ปี และถ้าไม่ผู้ที่ไม่เคยเสียภาษีเลยจะโดนย้อนหลัง 10 ปี พร้อมค่าปรับเงินเพิ่ม ถ้าระบบไอทีสำเร็จเชื่อว่าจะดึงคนเข้าระบบได้อีกไม่น้อยกว่า 10 – 20 % โดยในสัปดาห์นี้จะให้คณะทำงานรายงานความคืบหน้าทั้งหมดก่อน"นายสาธิตกล่าว 
นอกจากนี้กรมสรรพากร ยังเดินหน้าเรื่องการแก้ไขกฎหมายให้เน้นเรื่องการส่งเสริมพัฒนาคนในระดับรากหญ้า ให้สามารถสร้างมูลค่าเพิ่มของสินค้าจากเดิมเพื่อเพิ่มรายได้ เช่นการแก้กฎหมายเพื่อส่งเสริมเรื่องการทำวิจัยและพัฒนาในระดับรากหญ้าให้มากขึ้น โดยอาจจะใช้วิธีการประยุกต์รูปแบบกฎหมายของต่างประเทศ เช่น ที่สิงค์โปร์ ที่ทำออกมาแล้วประสบความสำเร็จ เป็นต้น